**amintire de salcâm**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

AMINTIRE DE SALCÂM

de Marian Florentin Ursu

\*

În urma noastră zac tăciuni

şi pietre smulse din fântâni

şi ploi,

şi câte punţi am străbătut,

câte pustiuri am trecut,

în doi!

Acum mi-ai pus în calea ta,

toată tăcerea dintr-o stea

şi spini,

magnolii arse cad din nou

pe fruntea noastră de ecou

şi crini

Nici nu mai ştiu de câte ori

te-am aşteptat c-un braţ de flori

şi vânt,

dar paşii tăi de trandafiri,

sub praful fostelor iubiri

se-ascund,

Eu te mai caut uneori

printre nămeţii de scrisori

şi scrum,

dar amintirile rămân

în floarea albă de salcâm

şi-n fum